De forsvarende pokalmestre fra AaB skal enten møde lokalrivalerne Vejgaard fra Jyllandsserien eller 1. divisionsholdet Vejle Boldklub i tredje runde af pokalturneringen. Da det lavestrangerede hold spiller på hjemmebane, ligger det fast, at AaB indleder forsvaret af pokaltitlen på udebane. Hvor nordjyderne skal spille, fik de dog ikke svar på ved dagens lodtrækning. Kampen mellem konkurstruede Vejle og Aalborg-holdet Vejgaard er nemlig endnu ikke spillet. Det bliver den 30. september, hvor holdene mødes i Vejgaard. 32 hold er stadig med i pokalturneringen. Ved dagens lodtrækning kunne Superliga-klubberne ikke trække hinanden. Kampene i tredje runde af DBU Pokalen spilles 28. og 29. oktober.

Referat:
AaB indleder forsvaret af pokaltitlen mod enten Vejgaard eller Vejle, som nordjyderne møder på udebane i tredje runde af DBU Pokalen.